钦定古今图书集成/方舆汇编/职方典/第1340卷 > 《广济桥记》明·姚友直
## 钦定古今图书集成/方舆汇编/职方典/第1340卷 > 《广济桥记》明·姚友直

郡治东并城水曰“恶溪。”旧有修桥，絫石为墩二十有
三，深者高五六丈，低者四五十尺。墩石以尺计者数
千百万馀。上架石梁，间以巨木，长以丈计者四十五
十有奇。中流惊湍尤深，不可为墩。设舟二十四，为浮
梁栏楯铁练三，每练重四千斤，连亘以渡往来，名曰
“济川。”考之《图经》，肇建此桥，或经二三守，须数岁始成。
“一墩更数守，历数十馀岁，桥始成。其途通闽、浙，达二
京，实为南北要冲。其流急如马骋而汹涌，触之者木
石俱往。水落沙涌，一苇可渡；水涨沙逸，数里旷隔。虽
设济舟，日不能三四渡。咫尺之居若千里，士女不得
渡。日夜野宿，以伺其便。军民病涉，莫此为甚。”自宋至
是，因循不能修复者，殆百馀岁。凡登途而望者，莫不
痛恨，以为斯桥不复终古苦涉矣。宣德乙卯冬，我韦
庵王公莅任后，百废皆作，渡溪拜昌黎祠，顾桥之遗
址，询诸僚吏卫指挥。赖君棨作而言曰：“斯桥之毁，累
经修筑，不能为工，岁溺人畜，不可数计，非德望若昌
黎伯，神化宜民者不能也。惟公所至有声迹，斯桥之
兴，不在于公而谁欤？”公乃揆诸心，谋诸众，毅然兴作
新之怀。命耆民之贤者，化财经途，尊官巨贾，捐金弃
玉者相踵籍。而海邑洎潮揭程之民，趋赴之者，各殚
其财力，若有鬼神阴来相之。于时慎简官属，若海阳
县令李衡等赞其计。选耆民董工，许懋等出纳赀费，
于以购木石，募工佣。凡墩之颓毁者，用坚䃜以补之；
石梁“中断者，用楩楠樟梓之固巨者以更之。中流狂
澜触啮不能为梁者，仍设以浮舫，絷以铁缆，无陷溺
之忧。桥之上，乃立亭屋百二十六间。屋之下，梁之上，
镘以厚板。板上侧卧二层，甓用灰弥缝之，以蔽风雨
寒暑，以防回禄之虞。环以栏槛五采，妆饰坚致，倍蓰
于旧。”不期月告成。四方之人骤闻者，疑而骇，若不之
信。更名其桥曰“广济”，取济百粤之民，其功甚大也。又
间联屋，作高楼十有二。由桥西亭而东行楼之一，西
曰奇观，东曰广济。桥楼之二，西曰凌霄，东曰登瀛；楼
之三，西曰得月，东曰朝仙；楼之四，西曰乘驷，东曰飞
跃；楼之五，西曰涉川，东曰右通。是为西矶头。西厓抵
矶，凡楼屋计五十间。矶叠级二十有四，按二十四气，
以便人畜上下。过浮梁者，下级由浮梁东行至穷处，
曰“东矶头。”亦叠级二十有四，为楼之六：西曰“左达”，东
曰“济川。”上级越楼由亭西而东行，为楼之七：西曰“云
衢”，东曰冰壶。楼之八，西曰“小蓬莱。”东曰凤麟。洲楼之
九，西曰摘星。东曰凌波。楼之十，西曰飞虹，东曰观滟。
楼之十一，西曰“浥翠”，东曰澄鉴。楼之十二，西曰“升仙”，
东曰仰韩阁。楼之上重檐，又曰广济桥。东厓至矶，凡
楼屋七十有六间，桥之穷矣。仰韩阁之东有祠曰“宁
波”，塑波神以安水怒。祠之后曰碑亭。四邑民献颂，《太
守王公功德碑》，列于两序。四方来观者，咸曰“斯桥实
为江南第一。”